ไทยรั้งท้ายความปลอดภัยในสายตานักท่องเที่ยว
&#8220;ไทยพาณิชย์&#8221; เปิดผลสำรวจไทยรั้งท้ายความมั่นคง และปลอดภัยในสายตานักท่องเที่ยว ย้ำเกิดความวุ่นวายการเมือง และรุนแรงเหมือนเม.ย.52 ทุบยอดนักท่องเที่ยวร่วงจากประมาณการณ์ปีนี้ 15 ล้านคน
10 มี.ค. 2553

“ไทยพาณิชย์” เปิดผลสำรวจไทยรั้งท้ายความมั่นคง และปลอดภัยในสายตานักท่องเที่ยว ย้ำเกิดความวุ่นวายการเมือง และรุนแรงเหมือนเม.ย.52 ทุบยอดนักท่องเที่ยวร่วงจากประมาณการณ์ปีนี้ 15 ล้านคน
นายเศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ ศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า คาดการณ์ปีนี้จำนวนนักท่องเที่ยวต่างชาติจะเติบโตประมาณ 8-10% และมีนักท่องเที่ยวมากสุดเป็นประวัติการณ์ประมาณ 15 ล้านคน โดยเป็นการคาดการณ์จากปัจจัยพื้นฐาน หากไม่เกิดเหตุการณ์รุนแรงในประเทศ ซึ่งเป็นปัจจัยเสี่ยงในขณะนี้
“ถ้าเกิดความวุ่นวายทางการเมือง และรุนแรงเหมือนเดือนเม.ย. 2552 ก็จะกดจำนวนนักท่องเที่ยวลงมา และคงไม่ใช่ตัวเลขนี้ แต่ตอนนี้ทุกคนยังไม่รู้ว่าจะเกิดอะไรขึ้น ยกเว้นถ้าเกิดการปิดสนามบินอีก ทุกอย่างก็จะเปลี่ยน” นายเศรษฐพุฒิ กล่าว
นายเศรษฐพุฒิ เปิดเผยว่า จากการสำรวจพบว่า นักท่องเที่ยวให้ความสำคัญเรื่องความมั่นคง และความปลอดภัยมากเป็นอันดับแรก ๆ โดยประเด็นเรื่องความมั่นคง และความปลอดภัยของไทยอยู่รั้งท้าย ซึ่งเป็นประเด็นน่ากังวล กระทบต่อการตัดสินใจเลือกแหล่งท่องเที่ยวของนักท่องเที่ยวต่างชาติ ส่งผลให้ไทยเป็นรองสิงคโปร์ มาเลเซีย ซึ่งอยู่ในภูมิภาคเดียวกัน
ทั้งนี้นักท่องเที่ยวจากญี่ปุ่น และยุโรปจะให้ความสำคัญเรื่องความมั่นคง และความปลอดภัยเป็นอันดับ 1 ซึ่งน่าห่วงว่าหากปัญหาการเมืองยังไม่แก้ไขก็จะใช้เวลาลากยาว